黄庭坚
对酒歌答谢公静
我为北海饮，君作东武吟。
看君平生用意处，萧洒定自知人心。
南阳城边雪三日，愁阴不能分皂白。
摧轮踠蹄泥数尺，城门昼开眠贾客。
移人僵尸在旦夕，谁能忍饥待食麦。
身忧天下自人，寒士何者愁填臆。
民生正自不愿材，可乘以车可鞭策。
君不见海南水沈紫栴檀，碎身百链金博山。
岂如不蒙斧斤赏，老大绝崖霜雪间。
投身有用祸所集，何况四达之衢井先汲。
昨日青童天上回，手捧玉帝除书来。
一番通籍清都阙，百身书名赤城台。
飞升度世无虚日，怪我短褐趋尘埃。
顾谓彼童子，此何预人事。
但对清樽即眼开，一杯引人著胜地。
传闻官酒亦自清，径须沽取续吾瓶。
南山朝来似有意，今夜傥放春月明。